Jon Gunleiksrud

Jon Gunleiksrud (1909–1986) var en norsk offiser som tjenestegjorde i Kompani Linge. Han er kjent for sin innsats under andre verdenskrig og ble dekorert med Krigskorset med sverd, Norges høyeste utmerkelse.

 Andre verdenskrig 
Gunleiksrud deltok som frivillig i Finland under vinterkrigen.Nekrolog i Aftenposten, 21. februar 1986, s. 11. Under invasjonen i Norge i april 1940 deltok han i kampene mot de tyske styrkene. Han tok seg over til Sverige og reiste derfra gjennom Finland, Sovjetunionen, Tyrkia, Syria, Irak og til Bombay i India. Derfra tok han seg videre med båt rundt Afrika til Storbritannia for å slutte seg til de norske styrkene der.

Gunleiksrud kom med i Kompani Linge og ble sendt på oppdrag i det okkuperte Norge. Han deltok i 1942 i Operasjon Anvil, der oppdraget var å etablere radiosender i traktene ved Lillehammer.Lunde, Jon Vegard: Hjemmefronten på Hedmarken og i Østerdalen. Bind 1. Motstand og ikke-motstand 1940-42, Lillehammer: Lunde pressetjeneste, 1998, s. 149–152.

Den 21. september 1943 hoppet Gunleiksrud i fallsjerm over Trysil.Norberg, Leif: Åmot område 2412. Milorg. Hjemmestyrkene, Rena: L. Norberg, 1990, s. 28. Resten av krigen arbeidet han med å bygge opp Milorg i traktene mellom Gudbrandsdalen og Østerdalen. I april 1944 ble han leder for Operasjon Grebe Red, som mottok forsyninger av våpen, utstyr og personell fra Storbritannia. Fra januar 1945 saboterte Gunleiksrud og andre medlemmer av gruppen jernbanelinjene i området, for å vanskeliggjøre overføring av tyske tropper til kontinentet.

 Etter krigen 
Etter krigen fortsatte Gunleiksrud i Forsvaret. Han tjenestegjorde i Heimevernet, der han i 1956 ble leder for Heimevernsdistrikt nr. 14 Sør-Hålogaland med hovedkvarter i Mosjøen. Han gikk av med pensjon i 1974 og hadde da oberstløytnants grad.

 Utmerkelser 
Gunleiksrud ble tildelt en rekke utmerkelser for sin krigsinnsats. I statsråd 7. mars 1947 ble mannskaper fra Kompani Linge hedret for innsats under okkupasjonen, blant dem Gunleiksrud. Han ble tildelt Krigskorset for sin innsats i Grebe og aksjonene gruppen gjennomførte.Gjems-Onstad, Erik: Krigskorset og St. Olavsmedaljen med ekegren, Oslo: Grøndahl Dreyer, 1995, s. 176–177. I tillegg til Krigskorset med sverd ble han tildelt St. Olavsmedaljen med ekegren (1944), Deltagermedaljen med rosett, Haakon VIIs 70-årsmedalje og Krigsmedaljen (1942). Av britene ble han hedret med King's Medal for Courage in the Cause of Freedom. (1947)«Ordensutdeling i den britiske ambassade», Aftenposten morgennummeret 16. januar 1948, s. 3. For sin deltagelse i Vinterkrigen i Finland, fikk han Frihetsmedaljen 1. klasse (1939) og Vinterkrigens minnemedalje med korslagte sverd (deltok i strid) og spenne som angav sted, LAPPI (Lapland), (1940).

 Referanser 

Kategori:Norske oberstløytnanter
Kategori:Medlemmer av Kompani Linge
Kategori:Krigskorset
Kategori:St. Olavsmedaljen med ekegren
Kategori:Krigsmedaljen
Kategori:King's Medal for Courage in the Cause of Freedom
Kategori:Personer fra Vefsn kommune